શૂટરો અને કુસ્તીબાજોએ જીતના સિલસિલાને આગળ ધપાવતા ભારતે ગોલ્ડ કોસ્ટ કોમનવેલ્થ ગેમ્સમાં જીતેલા ગોલ્ડ મેડલની સંખ્યા ૧૭ થઈ ગઈ છે. આજે ગેમ્સના ૯માં દિવસે ભારતે શૂટિંગમાં બે અને કુસ્તીમાં એક એમ ત્રણ ગોલ્ડની સાથે સાથે ચાર સિલ્વર અને ચાર બ્રોન્ઝ એમ કુલ ૧૧ મેડલ જીત્યા હતા. આ સાથે ભારતે કોમનવેલ્થ ગેમ્સમાં ગોલ્ડ મેડલ જીતવાની રીતે ૨૦૧૦ પછીનો શ્રેષ્ઠ દેખાવ કર્યો છે. ભારતે ૨૦૧૦ના નવી દિલ્હી કોમનવેલ્થ ગેમ્સમાં ૩૮ ગોલ્ડ જીત્યા હતા. જ્યારે ચાર વર્ષ બાદ ગ્લાસગોમાં ભારત ૧૫ ગોલ્ડ સાથે ૬૪ મેડલ જીતી શક્યું હતુ. જ્યારે હાલમાં ચાલી રહેલી કોમનવેલ્થ ગેમ્સમાં ભારત ૧૭ ગોલ્ડ, ૧૧ સિલ્વર અને ૧૪ બ્રોન્ઝ સાથે ૪૨ મેડલ જીતીને મેડલ ટેબલમાં ત્રીજા સ્થાને છે.